Boer van Rawsonville op plaas geskietArgieffoto bloot ter illustrasie (Argieffoto: Maroela Media) ’n 52-jarige boer is Sondagaand op sy plaas in die omgewing van Rawsonville in die Wes-Kaap gewond toe daar skote op hom en sy volwasse seun afgevuur is. Die boer is tydens die voorval in die skouer getref en sterk in ’n hospitaal aan. Mark Kuys, AfriForum se veiligheidshoof vir die Suid-streek, sê die pa en sy seun het na buite gegaan om ondersoek in te stel nadat die honde glo “anders as gewoonlik” geblaf het. Die voorval het vermoedelik tussen 20:00 en 21:00 plaasgevind. Die mans het na die wingerde op die plaas gestap toe drie skote op hulle afgevuur is. Een van dié skote het die pa in die linkerskouer getref voordat die verdagtes op die vlug geslaan het. Die polisie is intussen op die spoor van drie verdagtes. Kuys sê die verdagtes het vermoedelik in verskillende rigtings laat spaander. Niks is tydens die voorval gesteel nie en die gewonde boer is na ’n hospitaal geneem vir mediese behandeling. Sy seun is ongedeerd. Kuys sê dit wil voorkom of die verdagtes van plan was om die plaashuis te betree hoewel dit nog nie bevestig kon word nie. Andrè Traut, woordvoerder van die polisie, het by navraag aan Maroela Media gesê die polisie ondersoek die omstandighede rakende ’n saak van poging tot moord. Niemand is nog in verband met die voorval in hegtenis geneem nie.